‘AGE’ส้มหล่น2เด้งขยับเป้ารายได้5พันล.
เอเชีย กรีน รับสองเด้งจากจีน เตรียมปรับเป้ารายได้ครั้ง 4 ทะลุ 5,000 ล้าน
23 ก.ย. 2554

เอเชีย กรีน รับสองเด้งจากจีน เตรียมปรับเป้ารายได้ครั้ง 4 ทะลุ 5,000 ล้าน 
นายพนม ควรสถาพร กรรมการผู้จัดการ บริษัท เอเชีย กรีน เอนเนอจี (AGE) เปิดเผยว่า ยอดส่งออกถ่านหินของ AGE ไปประเทศจีนปีนี้ คาดว่าทะลุ 6 แสนตัน จาก 9 เดือนส่งออกแล้วกว่า 5.5 แสนตัน มูลค่ากว่า 1,200 ล้านบาท เนื่องจากบริษัท ไชนา เนชันแนล โคล กรุ๊ป อิงก์ ซึ่งเป็นเหมืองถ่านหินขนาดใหญ่อันดับ 2 ของจีน ถูกสั่งปิดไม่มีกำหนด ทำให้กำลังการผลิตลดลงเดือนละ 3.3% 
นอกจากนี้ ฤดูหนาวของจีนที่นานกว่าปกติ คาดไตรมาส 4 มียอดสั่งซื้อจากจีนเพิ่มไม่ต่ำกว่า 30% ของรายได้ 
ผลดีจากจีน บริษัทเตรียมปรับเป้ารายได้ครั้งที่ 4 คาดรายได้ทะลุ 5,000 ล้านบาท หรือโต 80% จากปีก่อน ส่วนกำไรสุทธิจะโตเกิน 100% เพราะรายได้ 6 เดือนปีนี้มากถึง 2,716 ล้านบาท นอกจากนี้ราคาถ่านหินน่าจะปรับตัวดีขึ้นจากปัจจุบันซื้อขายในตลาดโลกอยู่ที่ 120 เหรียญสหรัฐต่อตัน 
นายพนม กล่าวอีกว่า AGE จะไม่ได้รับผลกระทบจากปัญหาหนี้สหรัฐอเมริกาและยุโรป เนื่องจาก AGE เน้นการส่งออกถ่านหินในเอเชียที่มีความมั่นคงทางเศรษฐกิจ